Devkalion-kvartalet i 1885.
**Devkalion-kvartalet**, svensk: **Kvarteret Deucalion** (eller *Deukalion*) er et kvartal i den søndre delen av Gamla stan i Stockholm. Kvartalet er omgitt av Västerlånggatan i nord, Järntorget og Triewaldsgränd i øst, Kornhamnstorg i sør og Funckens gränd i vest. Kvartalet består av åtte bygårder: Devkalion 1-3 og 6-10.

Navnet
------

De fleste kvartalene i Gamla stan ble til i løpet av 1600-tallet og senere og er oppkalt etter hendelser og personer (hovedsakelig guder) fra gresk og romersk mytologi. Devkalion (latin *Deucalion*) var i gresk mytologi det greske folkets stamfar.

Kvartalet
---------

Devkalion-kvartalet sett fra Kornhamnstorg, november 2010.
Devkalion-kvartalet (t.v.) i år 1700.
På hjørneeiendommen *Devkalion 1* (Triewaldsgränd/Kornhamnstorg 61) hadde farmasøyten Christopher Molitors sitt hus, hvor han og etter ham, hans sønn og sønnesønn drev apoteket Engelen mellom 1649 og 1764. På tomtekartet fra 1700, ser det ut til at han har hatt sin virksomhet først på Järntorgets sørøstre hjørne. Apoteket ble drevet frem til 1969, da det ble omgjort til *Restaurant Engelen*.

Et hus i *Devkalion 8* (Kornhamnstorg 57) ble opprinnelig bygget i 1620. Det ble i 1741 erstattet av et nytt hus i stein bygd for kjøpmann Hans Degerman. Byggetillatelsen fra 3. mars 1741 er bevart, hvor det blant annet står: «*Denna Bÿgnad af sten kommer at företagas och Bÿggas uti Stadens södra del och qwarteret Deucalion för handelsman herr Hans Degerman. Bÿgges av Murmestaren Wisner...*»

Naboeiendommen *Devkalion 9* (Kornhamnstorg 59) var på 1600-tallet eid av kjøpmann og brukseier Thomas Funck. Han eide også det som etter ham er kalt Funckska huset på Kornhamnstorg 53 i det tilstøtende kvartalet Typhon. Funckens gränd er oppkalt etter ham. Tidlig på 1700-tallet tilfalt huset Johan Nordanväder (adlet: Nohlanwähr), gjennom giftemål med Brita Funck, Thomas Funcks barnebarn. Stenportalen stammer fra midten av 1600-tallet.

Bygården *Devkalion 10* (Funckens gränd/Västerlånggatan 72 til 74) ble oppført på 1600-tallet og var utleid i mange år til innredningsfirmaet AB Robert Ditzinger. Det er dokumentert av en avisannonse fra 1893 at firmaet solgte diverse husholdningsartikler og tekstiler i byggets tre etasjer. Huset var en tid et hotell. De etasjehøye vinduene i de øverste etasjene viser at det en gang var et varehus. I dag (2016) er det kontorlokaler i huset og *Restaurant Agaton* i første etasje. Ditzingers drev senere med salg fra lokaler i Kornhamnstorg 57, og var i kvartalet til 1968, da kleskjeden Kapp-Ahl overtok det meste av firmaets lokaler.

Historiske bilder
-----------------

* Ditzingers avisannonse fra 1893Ditzingers avisannonse fra 1893
* Västerlånggatan/Järntorget 1902Västerlånggatan/Järntorget 1902
* Kornhamnstorg 59, 1907Kornhamnstorg 59, 1907
* Ditzingers hus til venstre, og apoteket Engelen til høyre i 1959Ditzingers hus til venstre, og apoteket Engelen til høyre i 1959

Referanser
----------

1. ↑  Hasselblad (1979), s. 17
2. ↑  Stockholmskällan: Ritning över hus i kvarteret Deucalion.
3. ↑  Hasselblad (1979), s. 17, s. 35
4. ↑  Hasselblad (1979), s. 17

Litteratur
----------

* Hasselblad, Björn; Lindström, Frans (1979) *Stockholmskvarter: vad kvartersnamnen berättar*. Stockholm: Almqvist & Wiksell / Geber. Libris 7219146. ISBN 91-20-06252-4

Eksterne lenker
---------------

* 

* (sv) Stockholmskällan har multimedia som gjelder Devkalion-kvartalet